Մանոլո Վիլյանովա

Մանուել Խոսե Վիլյանովա Ռեբոլյար (, ), իսպանացի նախկին ֆուտբոլիստ, որ հանդես է եկել դարպասապահի դիրքում։ Խաղացողի կարիերան ավարտելուց հետո աշխատել է որպես ֆուտբոլային մարզիչ։

Խաղացողի կարիերա 
Արագոնայի մայրաքաղաք Սարագոսայում ծնված Մանուել Վիլյանովայի առաջին պրոֆեսիոնալ ակումբը եղել է Սեգունդայի «Մալյորկան», որին նա միացել է 1966 թվականին։ Թիմի կազմում մեկ մրցաշրջան անցնելուց հետո Վիլյանովան տեղափոխվել է Պրիմերայի «Ռեալ Բետիս», որը դուրս է մնացել հետագա առաջնության արդյունքում։

Վիլյանովան շարունակել է խաղալ անդալուսացիների կազմում հետագա երեք տարիների ընթացքում։ 1971 թվականին նա տեղափոխվել է իր հայրենի քաղաքի «Ռեալ Սարագոսա» ակումբ, որի հետ մեկ տարի անց վերադարձել է Պրիմերա։ Նա եղել է թիմի պահեստային դրպասապահը և 1975 թվականին, 32 տարեկան հասակում ավարտել խաղացողի կարիերան։

Մարզչական կարիերա 
Ֆուտբոլիստի կարիերան ավարտելուց հետո Վիլյանովան անմիջապես սկսել է մարզչական գործունեություն՝ աշխատելով «Ռեալ Սարագոսայի» երկրորդ կազմի հետ։ 1979 թվականի մայիսին նա փոխարինել է Վույադին Բոշկովին «Ռեալ Սարագոսայի» գլխավոր մարզչի պաշտոնում։

Վիլյանովան պաշտոնից հեռացվել է 1981 թվականի մարտին՝ մի շարք անբավարար արդյունքներից հետո։ Նույն թվականի հունիսին նա նշանակվել է «Սալամանկայի» գլխավոր մարզիչ՝ կարողանալով առաջին իսկ փորձից թիմին վերադարձնել Պրիմերա։

Վիլյանովան գլխավորել է «Սալամանկա» ակումբը մինչև 1984 թվականը, երբ այն առաջնության արդյունքում անցել է Սեգունդա։ Դրանից հետո Վիլյանովան աշխատանքի է անցել Սեգունդայի «Մալյորկա» ակումբում, որը նրա գլխավորությամբ լիգայում զբաղեցրել է յոթերորդ տեղը։

1985 թվականի հոկտեմբերին Վիլյանովան վերադարձել է Պրիմերա՝ «Էրկուլեսի» գլխավոր մարզչի պաշտոնում փոխարինելով Անտոնիո Տորրեսին։ Նա չի կարողացել թիմին փրկել Սեգունդա անցնելուց և հեռացել է ակումբից։

1987 թվականի դեկտեմբերին Վիլյանովան կրկին գլխավորել է «Ռեալ Սարագոսան»՝ այնտեղից հեռանալուց առաջ թիմին թողնելով առաջնության մրցաշարային աղյուսակի հինգերորդ հորիզոնականում։ Մարզչական գործունեությանը Վիլյանովան վերադարձել է միայն 1991 թվականին՝ գլխավորելոն «Ուեսկան»։

1996 թվականին՝ «Ռեկրեատիվո» ակումբի չորս տարի գլխավորելուց հետո, Վիլյանովան սկսել է աշխատել «Ռեալ Սարագոսայի» պահեստային թիմի հետ, իսկ 2003 թվականին տեղափոխվել է ակումբի խորհուրդ։

2006 թվականի հուլիսին Մանոլո Վիլյանովան կրկին գլխավորել է «Ուեսկուն»։ 2008 թվականի մարտի 3-ին նա երրորդ անգամ նշանակվել է «Ռեալ Սարագոսայի» գլխավոր մարզիչ, երբ թիմին լուրջ վտանգ էր սպառնում դուրս մնալու Պրիմերայից։

Այն բանից հետո, երբ Վիլյանովան չի կարողացել փրկել ակումբը մեկ դիվիզիոն իջնելուց, նա հերթական անգամ գլխավորել է նրա պահեստային կազմը։ 2009 թվականի հունիսին նա հեռացվել է պաշտոնից։

2013 թվականի հոկտեմբերի 14-ին Վիլյանովան դարձել է «Սարինիենա» ակումբի գլխավոր մարզիչ, որն այդ ժամանակ հանդես էր գալիս Սեգունդա Բ-ում։  2013/14 մրցաշրջանի արդյունքում թիմն զբաղեցրել է վերջին տեղն իր խմբում և անցել Տերսերա, իսկ Վիլյանովան հեռացել է իր պաշտոնից։

Ծանոթագրություններ

Արտաքին հղումներ 

Ֆուտբոլիստի էջը bdfutbol.com կայքում

Իսպանացի ֆուտբոլիստներ
Իսպանացի ֆուտբոլային մարզիչներ
Մալյորկայի ֆուտբոլիստներ
Ռեալ Բետիսի ֆուտբոլիստներ
Ռեալ Սարագոսայի ֆուտբոլիստներ
Մալյորկայի ֆուտբոլային մարզիչներ
Ռեալ Սարագոսայի ֆուտբոլային մարզիչներ
Ռեկրեատիվոյի ֆուտբոլային մարզիչներ
Ֆուտբոլի դարպասապահներ
Լա Լիգայի ֆուտբոլիստներ